b'\n_START_ARTICLE_\nCicciolina\n_START_PARAGRAPH_\nIlona Staller, joka tunnetaan my\xc3\xb6s taiteilijanimill\xc3\xa4 Cicciolina ja Elena Anna Staller (s. 26. marraskuuta 1951 Budapest, Unkari) on italialainen pornon\xc3\xa4yttelij\xc3\xa4, poliitikko ja muusikko. H\xc3\xa4n tuli tunnetuksi alkujaan radiossa esitetyst\xc3\xa4 seksineuvontaohjelmasta Voulez-vous coucher avec moi?, jossa h\xc3\xa4n otti my\xc3\xb6s k\xc3\xa4ytt\xc3\xb6\xc3\xb6n taiteilijanimens\xc3\xa4 Cicciolina. Staller esiintyi t\xc3\xa4m\xc3\xa4n j\xc3\xa4lkeen useissa pornoelokuvissa. H\xc3\xa4net valittiin 1987 radikaalipuolueen listoilta edustajainhuoneeseen, jossa h\xc3\xa4n istui yhden kauden.\n_START_SECTION_\nNuoruus Unkarissa\n_START_PARAGRAPH_\nIlona Staller syntyi Budapestissa 1951. H\xc3\xa4nen is\xc3\xa4ns\xc3\xa4 oli ministeri\xc3\xb6n virkamies ja \xc3\xa4itins\xc3\xa4 k\xc3\xa4til\xc3\xb6. Staller harrasti Unkarissa voimistelua ja ty\xc3\xb6skenteli mallina jo 1960-luvun alkupuolella. Vuosikymmenen lopulla h\xc3\xa4net valittiin Miss Unkariksi. Vuonna 1999 RTL:n tekem\xc3\xa4ss\xc3\xa4 haastattelussa Staller kertoi ty\xc3\xb6skennelleens\xc3\xa4 19\xe2\x80\x93vuotiaana tarjoilijana budapestilaisessa hotellissa ja toimineensa ty\xc3\xb6ns\xc3\xa4 ohella kommunistisen puolueen vakoojana Unkarin salaisessa poliisissa.\n_START_SECTION_\nItaliassa 1970-luvulla eroottiseksi esiintyj\xc3\xa4ksi\n_START_PARAGRAPH_\nStaller muutti Italiaan Unkarista vuonna 1972. H\xc3\xa4n tapasi 1970-luvun alussa pornovalokuvaaja Riccardo Schicchin. H\xc3\xa4nen kanssaan Staller alkoi tehd\xc3\xa4 radio-ohjelmaa Voulez-vous coucher avec moi?. Se oli er\xc3\xa4\xc3\xa4nlainen seksineuvontaohjelma, johon kuuntelijat saivat soittaa ja kysy\xc3\xa4 neuvoa seksuaalisuuteen liittyviin ongelmiinsa. Ohjelmassa Staller otti k\xc3\xa4ytt\xc3\xb6\xc3\xb6ns\xc3\xa4 my\xc3\xb6s taiteilijanimens\xc3\xa4 Cicciolina._NEWLINE_Cicciolina sai kuuluisuutta radio-ohjelmansa my\xc3\xb6t\xc3\xa4, ja h\xc3\xa4n alkoi 1976 tehd\xc3\xa4 discoissa ja y\xc3\xb6kerhoissa live-esiintymisi\xc3\xa4, joissa h\xc3\xa4n lauloi ja samalla keimaili muovikuplassa. Lis\xc3\xa4ksi h\xc3\xa4n n\xc3\xa4ytteli pornoelokuvissa, ja esiintyi 1978 ensimm\xc3\xa4isen\xc3\xa4 henkil\xc3\xb6n\xc3\xa4 Italian televisiossa yl\xc3\xa4osattomissa Rai 2 -kanavan ohjelmassa C\xe2\x80\x99era due volte. Cicciolina oli vuonna 1979 ensimm\xc3\xa4isen kerran ehdokkaaman Italian parlamenttivaaleissa. H\xc3\xa4n yritti parlamenttiin vihre\xc3\xa4n Lista del Sole -puolueen listoilta, mutta h\xc3\xa4n ei tullut valituksi. Stallerin diskomusiikkia sis\xc3\xa4lt\xc3\xa4nyt esikoisalbumi Ilona Staller ilmestyi my\xc3\xb6s vuonna 1979.\n_START_SECTION_\nPornon\xc3\xa4yttelij\xc3\xa4st\xc3\xa4 poliitikoksi\n_START_PARAGRAPH_\nCicciolina perusti 1983 Riccardo Schicchin kanssa Diva Futura -nimisen studion, joka teki pornoelokuvia ja eroottisia elokuvia. H\xc3\xa4n jatkoi itse my\xc3\xb6s pornon\xc3\xa4yttelij\xc3\xa4ns\xc3\xa4 uraa. H\xc3\xa4nen tunnetuin pornoelokuvansa oli Telefono rosso, jonka h\xc3\xa4n my\xc3\xb6s tuotti Schicchin kanssa._NEWLINE_Cicciolina valittiin parlamenttiin vuoden 1987 vaaleissa, jolloin h\xc3\xa4n edusti radikaalipuoluetta. H\xc3\xa4n sai vaaleissa per\xc3\xa4ti 20\xc2\xa0000 \xc3\xa4\xc3\xa4nt\xc3\xa4. Parlamentissa h\xc3\xa4n k\xc3\xa4ytti nime\xc3\xa4 Elena Anna Staller. H\xc3\xa4n istui parlamentissa yhden kauden, kes\xc3\xa4kuussa 1987 maaliskuulle 1991, ja h\xc3\xa4n toimi puolustuskomissiossa ja liikennekomissiossa. Staller vaihtoi aivan parlamenttikautensa lopussa rakkauden puolueeseen, jonka oli perustamassa toisen pornon\xc3\xa4yttelij\xc3\xa4n, Moana Pozzin kanssa. Puolue ajoi muun muassa ilotalojen laillistamista ja koulujen seksuaalikasvatuksen kehitt\xc3\xa4mist\xc3\xa4._NEWLINE_Staller ei hakenut jatkokaudelle vuoden 1991 vaaleissa. Unkarissa h\xc3\xa4n pyrki parlamenttiehdokkaaksi 2002, mutta ei p\xc3\xa4\xc3\xa4ssyt mink\xc3\xa4\xc3\xa4n puolueen listoille. Sen j\xc3\xa4lkeen h\xc3\xa4n on viel\xc3\xa4 pyrkinyt Monzan ja Milanon pormestariksi.\n_START_SECTION_\nAvioliitto ja yhteisty\xc3\xb6 taiteilija Jeff Koonsin kanssa\n_START_PARAGRAPH_\nStaller meni vuonna 1991 naimisiin yhdysvaltalaisen taiteilijan Jeff Koonsin kanssa. He tuottivat yhdess\xc3\xa4 \xe2\x80\x9dMade in Heaven\xe2\x80\x9d -nimisen eroottisen n\xc3\xa4yttelyn, jossa oli maalauksia, valokuvia ja lasiveistoksia, joissa he harrastivat yhdess\xc3\xa4 seksi\xc3\xa4._NEWLINE_Koonsin ja Stallerin lapsi syntyi 1992. Heid\xc3\xa4n avioliittonsa kaatui pian t\xc3\xa4m\xc3\xa4n j\xc3\xa4lkeen, ja Staller l\xc3\xa4hti Ludwig-pojan kanssa Yhdysvalloista, kun poika oli 13 kuukauden ik\xc3\xa4inen. Koons sai alkujaan Ludwigin huoltajuuden, kun heid\xc3\xa4n avioeronsa astui voimaan, mutta vetoomustuomioistuin k\xc3\xa4\xc3\xa4nsi tuomion Stallerin hyv\xc3\xa4ksi. Staller ja Koons taistelivat huoltajuudesta pitk\xc3\xa4\xc3\xa4n, ja Staller on jopa vaatinut Koonsilta yli miljoonan euron arvosta elatusmaksuja.'